
MBI LËNIEN NË FUQI TË VENDIMIT TË BORDIT TË ERE-s NR. 97, DATË 23.4.2018 “MBI MIRATIMIN E TARIFËS SË TRANSMETIMIT TË GAZIT NATYROR NGA SHOQËRIA ‘ALBGAZ’ SHA PËR VITIN 2018”, I NDRYSHUAR

Në mbështetje të nenit 16, të ligjit nr. 43/2015, “Për sektorin e energjisë elektrike”, i ndryshuar, nenit 13, pika 1, pika 2, neni 17, pika 1, germa “e” dhe nenit 33, të ligjit nr. 102/2015, “Për sektorin e gazit natyror”, nenit 15 të “Rregullave të organizimit, funksionimit dhe procedurave të ERE-s”, miratuar me vendimin e Bordit të ERE-s, nr. 96, datë 17.6.2016, Bordi i ERE-s, në mbledhjen e tij të datës 21.12.2018, mbasi shqyrtoi relacionin e Drejtorisë së Tarifave dhe Çmimeve në lidhje me lënien në fuqi, të vendimit të Bordit të ERE-s nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria “Albgaz” sh.a. për vitin 2018”, i ndryshuar,
konstatoi se:
- Bordi i ERE-s, me vendimin nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria “Albgaz” sh.a. për vitin 2018. vendosi miratimin e tarifës të transmetimit të gazit natyror për shoqërinë “Albgaz” sh.a. për periudhën 1.1.2018–31.12.2018.
- Shoqëria “Albgaz” sh.a. nuk ka paraqitur aplikim për rishikimin e tarifës së transmetimit për periudhën pasardhëse rregullatore të vitit 2019, në përputhje me “Metodologjinë e llogaritjes së tarifave të transmetimit për gazin natyror”.
- Mungesa e vlerës së investimeve për vitin 2019, si komponent i rëndësishëm i llogaritjes së tarifës dhe që pritet të paraqitet në vitin pasardhës, bën të pamundur llogaritjen e të ardhurave të kërkuara dhe përcaktimin e tarifës së transmetimit të gazit natyror për vitin 2019.
- Tarifa e aktivitetit të transmetimit është e domosdoshme për ushtrimin e aktivitetit nga shoqëria “Albgaz” sh.a., aktivitet ky që ushtrohet konform ligjit nr. 102/2015, “Për sektorin e gazit natyror”, si dhe direktivave të Bashkimit Evropian. Aksesi në rrjet për përdoruesit e sistemit të transmetimit duhet të jetë i garantuar dhe kjo shoqëri duhet t’i ofrojë shërbimet e saj me tarifa të rregulluara nga ERE.
- Në këto kushte është e domosdoshme lënia në fuqi e vendimit të Bordit të ERE-s nr. 97, datë 23.4.2018, “Mbi miratimin e tarifës së transmetimit të gazit natyror nga shoqëria “Albgaz” sh.a., për vitin 2018, i ndryshuar i cili vendosi: miratimin e tarifës së transmetimit të gazit natyror nga shoqëria “ALBGAZ” sh.a., për vitin 2018 prej 28 lekë/m3 ose 2.6457 lekë/kWh.
Për gjithë sa më sipër, Bordi i ERE-s 

VENDOSI:

1. Të shtyjë fuqinë juridike të vendimit të Bordit të ERE-s nr. 97, datë 23.4.2018 “Mbi miratimin e tarifës së transmetimit të gazit natyror nga shoqëria “Albgaz” sh.a., për vitin 2018”, i ndryshuar deri më datë 31.3.2019.
2. Nëse do të ketë efekte në të ardhurat e kërkuara të shoqërisë “Albgaz” sh.a. do të bëhet përditësimi dhe kompensimi i tyre sipas përcaktimeve të nenit 17, pika “e” të ligjit nr. 102/2015 “Për sektorin e gazit natyror”.
3. Drejtoria Juridike dhe e Mbrojtjes se Konsumatorit të njoftojë “Albgaz” sh.a. për vendimin e Bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 45 ditëve kalendarike nga botimi në Fletoren Zyrtare.

